google/wiki40b huggingface dataset:
Kroonprints

Kroonprints on monarhias meessoost troonipärija. Tavaliselt on selleks vanim poeg. Naissoost troonipärija  on kroonprintsess (ajaloos on kroonprintsessiks nimetatud ka kroonprintsi abikaasat).
Mõnedes monarhiates on kroonprintsile reserveeritud spetsiaalne tiitel, näiteks nagu Suurbritannias Walesi prints ja Prantsusmaal dofään. Seda tiitlit võidakse kasutada kroonprintsi nimetuse asemel.
Kaitseliidu Viru malev

Ajalugu

Praegune Viru maleva vastutusala erineb Teise maailmasõja eelsest, kuna praegune Lääne-Virumaa hõlmab ennesõjaaegse Virumaa läänepoolset osa. Lisaks kuulub Jäneda, Lehtse ja Tapa nüüd Lääne-Viru maakonna koosseisu, aga enne II maailmasõda olid need Järvamaa alad. Virumaa idapoolses osas – Ida-Viru maakonnas – tegutseb praegu Kaitseliidu Alutaguse malev. 
Viru maleva staap asub Rakveres Pikk tänav 15. Sellel majal on huvitav ajalugu ja otsene seos sõjaeelse Viru malevaga. 1927. aastast asus Pikk 15 majas Viru maleva staap, I malevkonna staap, Naiskodukaitse Rakvere linna jaoskonna ruum, Kaitseliidu Rakvere suurtükiväedivisjoni staap ja Viru maleva pealiku korter. Taasloodud Viru maleva staap asub praegu ajaloolise hoone teisel korrusel nagu sõjaeelselgi ajal.
Euroopa Kontrollikoda

Ülesehitus

Euroopa Kontrollikoja tööd juhib kolleegium, kuhu kuuluvad 28 Euroopa Kontrollikoja liiget – üks igast Euroopa Liidu liikmesriigist. Euroopa Kontrollikoja liikmed nimetab kuueks aastaks ametisse Euroopa Liidu Nõukogu. Liikmed valivad seejärel endi seast presidendi, kelle ametiaeg on kolm aastat ja keda saab tagasi valida.
Kontrollikoda jaguneb viieks auditikojaks, mis koosneb liikmetest ja audititöötajatest. Neli auditikoda tegelevad ELi erinevate kulu- ja tuluvaldkondade auditeerimisega. Viies, horisontaalne auditikoda (CEAD-auditikoda) vastutab kooskõlastuse, hindamise, kinnitamise ja arendustöö eest. 10. oktoobril 2016 otsustas Eesti valitsus esitada selle ametikoha kandidaadiks Juhan Partsi.

Ajalugu

Euroopa Kontrollikojale pandi alus 1975. aasta lepinguga ja see moodustati formaalselt 1977. aasta 18. oktoobril. Nädal aega hiljem pidas see oma esimese istungi. Sel ajal polnud koda veel ametlik institutsioon, vaid välisorgan, mille eesmärk oli auditeerida Euroopa Ühenduste rahalisi vahendeid. See asendas senist kahte eraldiseisvat auditiasutust, millest üks tegeles Euroopa Majandusühenduse ja Euratomi rahaliste vahenditega ning teine Euroopa Söe- ja Teraseühendusega.
Kontrollikoja staatus määratleti alles Maastrichti lepinguga, kui sellest sai viies institutsioon, mis oli ühtlasi esimene uus institutsioon alates ühenduse asutamisest. Täieliku õiguse ELi rahalisi vahendeid auditeerida sai see Amsterdami lepinguga.
Dmõtro Gnatjuk

Dmõtro Gnatjuk (ukraina keeles Дмитро Михайлович Гнатюк, 28. märts 1925 – 29. aprill 2016, Kiiev) oli Ukraina ooperi- ja kammerlaulja (bariton), lavastaja ja pedagoog.
Ta oli alates 1945. aastast Tšernovitski oblasti muusika- ja draamateatri artist. 1951 lõpetas Kiievi Konservatooriumi laulukateedri ja 1975 Kiievi Teatrikunsti Instituudi muusikalavastuse kateedri.
Alates 1951. aastast oli ta Kiievi Ooperi- ja Balletiteatri solist, 1979–1980 direktor, 1980–1988 lavastaja, 1988–2011 kunstiline juht ja pealavastaja. 
1985. aastast oli ta lisaks ka Kiievi Lastemuusikateatri lavastaja.
Ta esines ka kontsertlauljana, tema repertuaaris oli üle 200 klassikalise teose, rahvalaule ja romansse.
Demonoloogia

Demonoloogia on õpetus deemonitest.
Kristlik demonoloogia tunneb suurt hulka mitmesuguseid deemoneid ja langenud ingleid, kes võivad inimesi eksitada, neid pattudele juhtida jne. Usutakse, et deemoneid on võimalik välja kutsuda, nendega lepinguid sõlmida ja nendega koostööd teha. Keskaegne inkvisitsioon süüdistas nõidu deemonitega suhtlemises. Tänapäeval suheldakse deemonitega satanismis, voodoo's, nõiakunstis, maagias, uuspaganluses jpm alternatiivsetes religioossetes liikumistes.

Deemonite loend kristlikus demonoloogias

Aamon - Abalam - Abalim - Abigor - Adramelech - Agares - Aim - Allocer - Amaymon - Amdukias - Amduscias - Amoymon - Amy - Andras - Andrealphus - Andromalius - Ashtoroth - Astaroth - Ayperos - Ayporos - Aym
Baal - Balam - Barbas - Barbatos - Bathin - Bathym - Beal - Beale - Beall - Beball - Beelzebub - Behemoth - Belial - Beleth - Belphegor - Berith - Betryal - Bifrons - Botis - Buer - Bune
Caacrinolaas - Caassimolar - Caim - Camio - Carabia - Cerbere - Chax - Cimeies - Classyalabolas - Corson - Crocell - Curson
Dantalion - Decarabia
Eligos
Flavros - Flauros - Focalor - Foraii - Foras - Forcas - Forneus - Forras - Furcas - Furfur
Gaap - Gamigin - Glassia-labolis - Glasya-Labolas - Gomory - Gremory - Gusion - Gusoin - Gusoyn
Haborym - Haagenti - Halphas - Havres - Hauras - Haures
Incubus - Ipes - Ipos
Kimaris
Labal - Lamia - Leraje - Leraie - Leviathan - Lucifer - Malaphar - Malephar - Malphas - Malthus - Mammon - Marax - Marbas - Marchosias - Marthim - Mathim - Mephistopheles - Merihem - Molech / Moloch / Moolok - Morax - Murmur
Naberius - Naberus - Naphula
Oray - Orias - Oriax - Orobas - Orobos - Ose - Oso - Otis
Paimon - Paimonia - Paymon - Phenex - Pithius - Procell - Pruflas - Pruslas - Purson
Raim - Raum - Ronove - Ronwe
Sabnock - Saleos - Satan - Scox - Seir - Shax - Sidragasum - Sitri - Stolas - Succubus - Surgat
Zagan - Zepar - Ziminiar
Thammuz
Valac - Valefar - Vapula - Vassago - Vepar - Vephar - Vine
Xaphan
Modernistlik kirjandus

Modernistlik kirjandus (inglise keeles Modernist Literature, Literary Modernism, prantsuse keeles Littérature moderniste) kujunes välja 19. sajandi lõpus ja 20. sajandi alguses peamiselt Euroopas ja Põhja-Ameerikas. Seda iseloomustavad modernistlik elutunne ja teadlik lahkulöömine traditsioonilistest luule- ja värsivormidest. Modernistlik kirjandus vastandub romantismi õhkavale loomule ja püüab ületada realismi üheplaanilisust. Eksperimenteeriti nii vormide kui väljendusviisidega.
Modernistliku kirjanduse märksõnad on mosaiiksus, mitmetähenduslikkus, subjektivism, absurd, tinglik suletud vorm jne. Kujundikeeles kasutati sümboleid, groteski ja absurdi. Suurt tähelepanu pöörati teksti vormile. Oluliseks muutusid subjektiivsed läbielamised, tunded ja alateadlik soov korrastada korrastamatut. Iseloomulikud tehnikavõtted olid narratiivi lõhestamine katkendlikuks, tavapäraste kujundite vältimine, teadvuse vool, siirdkõne ja luules vabavärsi laialdane kasutamine.
Modernistid püüdsid maailma täiustada ja parandada. Nad kujutasid maailma lõhestumist kahetsusväärsena, õhutasid seda parandama ning uskusid edasiminekusse ja progressi. Samas leidus ka neid, kes olid uuest elurütmist vaimustuses ja ülistasid tehnoloogiamaailma.
Modernistliku kirjandusega seotakse ka nt arenguromaanide, ulmekirjanduse, kriminaalromaanide jt kui iseseisvate kirjandusvormide tekkimist.
Modernism avaldus alguses peamiselt luules, kuid jõudis 20. sajandi keskpaiku ka proosasse ja draamasse.
Lofo

Lofo on loodusfotoajakiri, mis ilmus Eestis aastatel 2007–2009 100-leheküljelise paberväljaandena ja taas alates 2011. aastast veebiajakirjana. Ajakiri ilmub korra kvartalis.
Ajakirja peatoimetajad on fotograafid Jaak Põder ja Sven Začek.
T-abistajarakud

T-abistajarakud ehk CD4-rakud ehk CD4-lümfotsüüdid ehk T4-lümfotsüüdid ehk Tₕ rakud ehk TH rakud ehk T-helperrakud on paljude selgroogsete lümfisüsteemi rakud. T-abistajarakud liigitatakse T-lümfotsüütide hulka. Nende ülesandeks on omandatud immuunkaitse aktivatsioon ja tsütokiinide komplekteerimine ning vabastamine teiste immuunkaitses osalevate rakkude abistamiseks.
Diferentseerunud CD4-rakkude pinnal paiknevad CD4-retseptorid ja neid nimetatakse CD4⁺ T rakkudeks.

Ravimite toime

Mitmed ravimid (sh immunosupressandid nagu kortikosteroidid, tsütostaatikumid jt) pidurdavad lümfotsüütide paljunemist ja langetavad ka T-abistajarakkude hulka.
Ka osad antibiootikumid, nagu näiteks tsüklosporiin A, langetavad T-abistajarakkude paljunemisvõimet ja diferentseerumist ning langetavad ka IL-2 komplekteerimist ja väljastamist.
Konstantínos Chalkiás

Konstantínos Chalkiás (Kóstas Chalkiás; sündinud 30. mai 1974 Lárisas) on Kreeka jalgpallikoondise endine väravavaht, Euroopa meister (2004).

Kreekas

1996 Kreeka meister
2004 Kreeka meister
2004 Kreeka karikas

Isiklikku

Kóstas Chalkías on 199 cm pikk.
EURO 2004 – Kreeka rahvuskoondis
1 Nikopolídis • 2 Seitarídis • 3 Venetídis • 4 Dabízas • 5 Déllas • 6 Basinás • 7 Zagorákis • 8 Giannakópoulos • 9 Charistéas • 10 Tsiártas • 11 Nikolaḯdis • 12 Chalkiás • 13 Katergiannákis • 14 Fýssas • 15 Vrýzas • 16 Kafés • 17 Georgiádis • 18 Goúmas • 19 Kapsís • 20 Karagkoúnis • 21 Katsouránis • 22 Papadópoulos • 23 Lákis • treener Rehhagel
Rootsi jalgpallikoondis

Ajalugu

Rootsi oli üks seitsmest FIFA asutajast mais 1904, kuid kodumaal oli jalgpalluritel hokimängijatega üks alaliit kuni 1906. aastani. 12. juulil 1904 pidas Rootsi esimese ametliku maavõistluse, võites Norrat 11:3.
1908. aasta olümpiale sõitsid rootslased edulootustega, kuid reaalsus oli karm: Inglismaale kaotati 1:12 ja Hollandile 0:2. 1913. aastal kaotati Taanile võõrsil 0:8 ja kodus koguni 0:9.
Teisest maailmasõjast puutumata jäänud Rootsi sai 1948. aasta Londoni olümpial kulla, võites finaalis Jugoslaavia 3:1. Esimesel pärastsõjaaegsel MM-il 1950 Brasiilias koosnes Rootsi koondis ainult amatööridest, kuid sellegipoolest suudeti välja võidelda pronksmedal Uruguay ja Brasiilia järel ning Hispaania ees.
Hästi on hakkama saadud ka suurvõistluste korraldamisega. Heade tulemuste tõttu andis FIFA 1958. aasta MM-i Rootsi korraldada. Kodumeeskond ei petnud publiku ootusi: inglase George Raynori juhendamisel jõuti finaali, kus tuli tunnistada Brasiilia 5:2 paremust. 3:2 võit 1959 Wembleyl Inglismaa üle tõestas, et rootslaste edu polnud juhus.
Rootsi uus tõus toimus 1990. aastate alguses. 1992. aasta EM-il mängis Rootsi end kodus nelja hulka. Kolmanda koha mängus jäädi alla Hollandile. 1994. aastal USA-s peetud MM-il tuli 36-aastase vaheaja järel taas medal: pronksimängus võideti Bulgaariat 4:0. Suurimad tähed medalimeeskonna olid Martin Dahlin, Tomas Brolin ja Kennet Andersson.
UEFA president oli rootslane Lennart Johansson.

Kohtumised Eesti koondisega

Eesti jalgpallikoondis on Rootsiga kohtunud 16 korda. Rootsi oli 2. FIFA liikmesriik, kellega Eesti koondis ametliku kohtumise pidas.
Pontifícia Universidade Católica de Minas Gerais

Pontifícia Universidade Católica de Minas Gerais (PUC-MG) on eraülikool Brasiilias Minas Geraisi osariigis.
Pjassina laht

Pjassina laht on Kara mere laht Taimõri poolsaare loodekaldal.
Lahe laius on 200 km. Ta ulatub maasse 170 km ulatuses. Sügavus kuni 25 m. Lahte suubub Pjassina jõgi.
AS Eesti Gaas

Ajalugu

Ettevõtte eelkäija oli 1948. aastal asutatud Eesti esimene gaasitranspordiettevõte Kohtla-Järve – Leningradi Gaasitorustiku Ekspluatatsioonivalitsus. Pärast mitmeid reorganiseerimisi muudeti ENSV Gasifitseerimise peavalitsus tootmiskoondiseks, mille nimeks sai Eesti Gaas. Aastal 1990 sai tootmiskoondisest riiklik aktsiaselts Eesti Gaas (RAS Eesti Gaas). Aastast 1993 kannab ettevõte nime AS Eesti Gaas.
Kui Euroopa Liidu nõudel oli monopoolsuse vältimiseks vaja lahutada gaasi tarnija ja magistraaltorustik, ostis torustiku ära Elering. Eesti Gaasi aktsiad, mis olid müüdud Fortumile, ostis veebruaris 2016 ära Tallinki suuromanikfirma Infortari enamusosalusega ettevõte Trilini Energy. Sel firmal on nüüd enamusosalus Eesti Gaasis.

Tegevusalad

Eesti Gaasi tuumtoode ja -kompetents on maagaas – tarnituna läbi võrgu torugaasina, surumaagaasina (CNG) ja veeldatud maagaasina (LNG). Toodete hulgas on maagaasil tuginevaid terviklikke energialahendusi vastavalt iga kliendi vajadustele, alates gaasitorustiku projekteerimisest kuni valmis küttelahenduse ja hoolduseni.
Maagaasi kui transpordikütuse arendamisel hoiame Baltimaades kindlalt liidrirolli. Eesti Gaasi surugaasitanklate võrk on turu suurim ja kasvab järjepidevalt, lisaks maagaasile saab meil  tankida ka kodumaist rohegaasi ehk biometaani.
Eesti Gaas on esimene ja täna ainuke firma kogu Baltikumis, kes on välja arendanud usaldusväärse ja paindliku LNG tarne ja truck-to-ship (TTS) punkerdamise võimekuse. Ühes kuus tarnitakse u 1300 tonni LNG-d ja teostame keskmiselt 65 punkerdamisoperatsiooni. Eesti Gaasi vastutusel on ka Tallinki laeva Megastari igapäevane varustamine ja punkerdamine. LNG-d tarnitakse Venemaalt, Poolast, Soomest ja Leedust kaheksa tehnoloogiliselt kõige tänapäevasema poolhaagisega.
Eesti Gaas toob aastaks 2020 Balti merele esimese LNG punkrilaeva, mille võimekus on korraga tarnida 6000m3 LNG'd. 
Üha kasvava valdkonnana pakume nii kodu- kui äriklientidele elektrit sealhulgas taastuvat päikeseeneregiat, et nii soojus kui valgus jõuaksid kodudesse ja ettevõtetesse mugavalt, ühest kohast.
Ometepe

Ometepe on saar Nicaragua järves.
Ometepe pindala on 275 ruutkilomeetrit. Saar on mägine ja vulkaaniline,  Concepcióni vulkaani kõrgus kuni 1610 meetrit üle merepinna ja 1581 meetrit üle järvepinna. Ometepe on järve pinnast kõige kõrgemale ulatuv järvesaar maailmas.
Saar kuulub Nicaraguale. 5. juulil 1947 saatis Benjamín Lacayo Sacasa Nicaragua sotsialistide partei juhid Anastasio Somoza García nõudmisel Ometepe saarele asumisele.
Must ja valge koer

"Must ja valge koer" (tšehhi keeles "Štaflík a Špagetka") on tšehhi animafilmide sari, mille režissöör on Václav Bedřich, stsenarist Alena Munková ja kunstnik Zdeněk Smetana. Seda näidati esmakordselt Tšehhoslovakkia televisioonis 1971. aastal.
Filmist on kokku 39 8-minutist osa, mille peategelasteks on lühikeste jalgadega peenike must koer (Špagetka), pikkade jalgadega töntsakas valge koer (Štaflík) ning must lind, kes enamasti koeri kiusab.
Linnamüür

Linnamüür on linna ümbritsev müür, mille eesmärk on kaitsta linna rünnakute eest. Euroopas on linnamüürid alates keskajast olnud pea eranditult kivist, samas on neid tehtud ka mullast, tellistest, puust jms.
Vana- ja keskajal olid müürid linnade ümber üldlevinud. Massiivsete müüride ehitamine oli eriti hoos linnriikides.
Kõige lihtsam linnamüür koosneb müürist ja väravast. Samas võib see olla ka täiustatud keerukate kaitserajatistega. Linnamüüri juurde võivad kuuluda tornid, väravatornid, vallikraavid, eelmüürid jne. Müüri kaitseomadusi võib parandada ka maastik, eelkõige looduslikud tõkked (järsakud, jõed jne).

Ajalugu

Komme ehitada linnade ümber müüre on väga vana. Üks vanemaid müüridega kaitstud linnu oli Uruk muistses Mesopotaamias. Ent juba ammu enne seda, hiljemalt 8. aastatuhandel eKr ehitati müür Jeeriku linna (või pigem protolinna) ümber Palestiinas. Ka Induse kultuuris 3500 eKr olid mõned linnad müüridega piiratud.
Üks tuntumaid vanaaja linnamüüre ümbritses Babüloni, kus kuningas Nebukadnetsar II lasi müüri laiendada ning rajada maailmakuulsad Ištari väravad.
Suurem jagu muistseid linnu Vahemere maades ja Lähis-Idas olid müüridega kaitstud. Väheste erandite hulka kuulusid Rooma ja Sparta, kus loodeti pigem sõjaväele. Ateenas seevastu ehitati linnamüüridele lisaks Pikad müürid, mis ulatusid Pireuse sadamani. Mükeene kultuuri ajal rajati Kreekas hiiglaslikest kividest koosnevaid kükloopilisi müüre, mille rajamise hilisemad põlved omistasid mütoloogilistele hiidudele kükloopidele. Kesk-Euroopas ehitasid keldid kindlustatud asulaid, mida nimetati oppidum.
Hiinas rajati muldkindlustusi juba Shangi dünastia ajal (1600–1050 eKr). Muistse pealinna Ao ümber seisid tohutud muldmüürid. Ehkki Sõdivate Riikide ajastul (481–221 eKr) ehitati Hiinas ka kivimüüre, mindi kivist kaitserajatistele ulatuslikult üle alles Tangi dünastia ajal (618–907). Kuulsad müürid Keelatud linna ümber Pekingis rajas keiser Yongle 15. sajandi alguses.
Keskaegses Euroopas oli kaitsemüüride ehitamine privileeg, mida ei saanud kaugeltki kõik asulad. Keskaegseid linnu ümbritsesid sageli väljapoole linnamüüre jäävad eeslinnad, millel võisid olla oma, väiksemad müürid. Kaitsetuid eeslinnu põletasid piiramiste eel ja ajal sageli aga linnaelanikud ise, et vastane ei saaks nende varjus linnamüürile ligineda.
Venemaal tehti linnamüüre pikka aega puust, kuid sellistest vanematest kaitseehitistest on vähe säilinud.
Ka uusajal rajati Euroopas linnamüüre, kuid nende eesmärk ei olnud enam pidada vastu piiramiste aegsele kahuritulele. Nii ümbritses Berliini 1730. aastaist 1860. aastateni puust linnamüür, mis takistas salakaubavedajaid linna tollimaksuta kaupa toomast ning linna garnisoni sõdureid deserteerimast.
Johan Kase

Elulugu

Lõpetas Hugo Treffneri Gümnaasiumi ja õppis seejärel Tartu Ülikoolis majandust.

Esimeses maailmasõjas

Mobiliseeriti 1916. aasta juulis Esimesse maailmasõtta. Lõpetas septembris 1917 Peterburi Vladimiri sõjakooli ning teenis seejärel kuni 1918. aasta märtsini Vene sõjaväes.

Eesti Vabadussõjas

Osales Vabadussõjas laiarööpalisel soomusrongil nr 3, olles rongi dessantroodu ülem ja seejärel rongi ülema kapten Oskar Luiga abi. Veebruaris-märtsis 1919 täitis ühtlasi ka Valga garnisoniülema kohuseid.
Sai 30. märtsil 1919 Pihkvamaal Belohvostovo küla juures raskelt haavata ja oli mitu kuud haiglaravil.
Määrati pärast Vabadussõda Vabadusristi nõukogu liikmeks, kus täitis sekretäri ülesandeid.

Eesti Vabariigis

Astus pärast 1. detsembri riigipöördekatset 1925. aasta oktoobris Kaitseliidu teenistusse ja oli aastatel 1925–1934 Kaitseliidu Tartu malevas malevkonna pealik, vaneminstruktor ja lõpuks maleva pealik.
Viidi 1934. aasta novembris üle Piirivalve Valitsuse alluvusse ja määrati Narva jaoskonna Vasknarva rajooni ülemaks. (Ühtlasi tuli tal kuni 1935. aasta oktoobrini täita Vasknarva garnisoni ülema kohuseid). Teenis piirivalve Narva jaoskonna Vasknarva rajooni ülemana kuni Eesti okupeerimiseni 1940. aastal.
Arvati seoses Eesti piirivalve likvideerimisega 1940. aasta novembris reservi ja asus elama Pärnumaale Mõisakülla.

Teises maailmasõjas

Saksa-Vene sõja alates organiseeris kapten Kase 1941. aasta suvel 30-mehelise metsavendade salga ja pidas oma meestega kuni Lihulani lahinguid Punaarmee regulaarüksuste vastu. 
1941. aasta oktoobris astus Kase Wehrmachti, kus teenis luurajana Marine Einsatzkommndo's (laevastiku eriülesandega salgas).
1944. aasta sügisel jõudis Kase Saksamaale, kus teenis sama aasta lõpuni Kolmandat Riiki. Seejärel aga liikus läände, kus jõudis ameeriklaste käes oleva Bambergi linna. Astus seejärel USA teenistusse, kus temast sai sõjapõgenike laagri politseiülem.

Emigratsioonis

1946. aastal formeeris Kase ameeriklaste korraldusel 200-mehelise kompanii, mille nimi oli 4027 Labor Service Guard Company (4027. Tööteenistuse vahikompanii). Kuid juba järgmisel aastal see kompanii likvideeriti ja kapten Kase viidi üle Eesti Pioneerikompaniisse, kus teenis 1961. aastani, mil läks Lääne-Saksamaal pensionile.
Ameeriklaste juures sõjaväeteenistuses olles ja hiljemgi osales Kase Saksamaa eestlaskonna üritustel ja avaldas Sepa-Villu varjunime all kirjutisi kohalikus eestikeelses perioodikas.

Vabas Eestis

Kahe maailmasõja ja Vabadussõja veteran Johan-Leonhard Kase jõudis näha ka taasiseseisvunud Eesti Vabariiki. 1993. aasta suvel osales ta 96-aastaselt aukülalisena Paides toimunud XVIII Vabadusristi päeval.
Kapten Kase sulges silmad igavesele unele 22. veebruaril 1994 Ludwigshafenis Saksamaal 97-aastaselt. Ja sinna ta ka maeti.
Janika Mölder

Janika Mölder (aastatel 1991–1994 Janika Mölder-Maalmann; sündinud 4. jaanuaril 1970 Tartus) on eesti iluvõimleja ja treener. Ta on võimlemisklubi Janika asutaja ja juhatuse esimees.
Ta lõpetas aastal 1988 Tallinna 2. Keskkooli ja aastal 1993 Tartu Ülikooli kehakultuuriteaduskonna.
Janika Mölder on võitnud Eesti meistrivõistlustelt 22 kuldmedalit. Samuti on ta Nõukogude Liidu koondises võisteldes võitnud kulla 1989. aasta iluvõimlemise maailmameistrivõistlustelt, hõbeda 1987. ja 1989. aasta maailmameistrivõistlustelt.
Iluvõimlemise Euroopa meistrivõistlustel on ta NSV Liidu rühmas võisteldes võitnud kulla 1988. aastal ning hõbemedalid 1986. ja 1988. aastal.

Isiklikku

Tema õde Tuulika Mölder ning tütar Carmel Kallemaa on samuti iluvõimlejad.
Alfred Prants

Alfred August Prants (15. oktoober 1894 Tuula vald – 9. märts 1944 Tallinn) oli eesti arst.
Ta lõpetas aastal 1914 Tallinna Nikolai I Gümnaasiumi. Samal aastal asus ta õppima Tartu Ülikooli arstiteaduskonda, kuid aastal 1918 õpingud katkesid. Ta võttis osa Vabadussõjast. Õpingud jätkusid aastal 1920 ja aastal 1922 lõpetas ta ülikooli arsti astme väärilisena. Akadeemiliselt kuulus ta üliõpilaste seltsi "Raimla".
Tööd alustas ta eraarstina Tallinnas sise- ja silmahaiguste alal, olles ühtlasi aastast 1922 Tallinna vaestearst. Aastast 1926 oli ta Tallinna II ambulatooriumi ja aastast 1929 oli ta Tallinna I ambulatooriumi arst. Aastal 1934 sai tast Tallinna IV ambulatooriumi juhataja. Aastal 1939 määrati ta Nõukogude Liidu sõjaväebaaside arstiks Paldiskisse.
Dr. Alfred Prants hukkus 9. märtsil 1944 Tallinnas märtsipommitamisel ja ta on maetud Siselinna kalmistule pommitamisohvrite ühishauda.

Isiklikku

Ta oli abielus, peres kasvasid poeg ja tütar. Poeg tapeti kommunistide poolt aastal 1941.
Isotoopgeoloogia

Isotoopgeoloogia on geoloogia haru, mis põhineb radioaktiivsete ning stabiilsete isotoopide kasutamisest saadaval andmestikul.

Rakendusi

Radioaktiivseid isotoope kasutatakse põhiliselt dateerimisel. Ilmselt tuntuim on radioaktiivse süsiniku meetod, millega dateeritakse viimase 50 000 aasta jooksul toimunud sündmusi. Et geoloogiline aeg hõlmab palju pikemat ajavahemikku, kasutatakse ka teisi isotoope, mille poolestusaeg on palju pikem. 
Samuti kasutatakse isotoope näiteks hüdrogeoloogias, paleoklimatoloogias ja mujal. Hüdrogeoloogias näiteks uuritakse, kas põhjavesi sisaldab triitiumi. Kui sisaldab, siis on selge, et vastav põhjaveehorisont sisaldab vett, mis sadas atmosfäärist vihmana 20. sajandi teises pooles, sest triitium sattus atmosfääri läbi atmosfääris läbi viidud tuumakatsetuste. 
Paleoklimatoloogias näiteks saab kasutada stabiilsete isotoopide fraktsioneerumist. Näiteks ¹⁸O ja ¹⁶O on hapniku stabiilsed isotoobid, mis sisalduvad vees. Et ¹⁸O on raskem, on tema kontsentratsioon atmosfääris olevas veeaurus madalam kui merevees, sest kergem isotoop aurustub mereveest kergemini. Seetõttu on ka liustikud rikastunud just kerge hapniku suhtes. Sellest järeldub, et jääaegadel, kui kliima oli külmem ning liustikud laiemalt levinud, pidi ookeanivesi olema raskemate hapnikuaatomite suhtes kontsentreeritum kui jäävaheajal. Jääb vaid uurida näiteks merepõhja ladestunud foraminifeeride kodade isotoopset koostist ja teha sellest järeldusi paleokliima kohta.
Alo Jakin

Alo Jakin (sündinud 14. novembril 1986 Tartus) on eesti profijalgrattur.
Aastal 2014 tuli ta Eesti meistriks maanteesõidus.
Aastast 2014 sõidab ta klubis Auber 93.
Pärdi mägi

Pärdi mägi (ka: Pärdimägi) on oos Pärnu maakonnas Lääneranna vallas. 
Mägi on aastast 1964 kaitse all (Pärdi mäe kaitseala)
Academia Sinica

Academia Sinica (ladina keelest "Hiina Akadeemia"; hiina keeles: 中央研究院; pinyin'i transkriptsioonis Zhōngyāng Yánjiūyuàn), on Hiina Vabariigi (Taiwan) rahvuslik teadusakadeemia.
Akadeemia asutas aastal 1928 Hiina mandriosas Guomindangi valitsus. Pärast Hiina kodusõda taasasutati akadeemia aastal 1949 Taiwani saarel Taipeis.
Pisi-mesilasenäpp

Kirjeldus

Täiskasvanud pisi-meslasenäpp on mesilasenäppide perekonna väikseim lind, olles 16–17 cm pikk ja kaaludes 13–19 g.

Levila

Liik eelistab elupaigana rohuseid kohti, harva veest kaugel. Kuivematel aastaaegadel külastab tihti soid, järve- ja jõekaldaid.

Pesitsemine

Pisi-meslasenäpud pesitsevad muldvallidesse või mahajäetud termiidiküngastesse tehtud pesas, kurnas on 4 muna.

Häälitsemine

Kutsehüüuks on lühike ja korduv "tjip-tjip" või "tsip".

Seisund

Rahvusvahelise Looduskaitseliidu punase nimistu järgi on liik soodsas seisundis.
Vastse-Nõo mõis

Vastse-Nõo mõis (saksa keeles Neu-Nüggen) oli rüütlimõis Nõo kihelkonnas Tartumaal.

Ajalugu

Mõis asutati 18. sajandi II poolel Vana-Nõo mõisast eraldatud alast.